বিনা চিকিৎসায় রোগী মৃত্যু! দফায় দফায় বিক্ষোভ বসিরহাট সুপার স্পেশালিটি হাসপাতালে

বসিরহাট: ফের চিকিৎসায় গাফিলতির অভিযোগ। বিনা চিকিৎসায় ষষ্ঠ শ্রেনীর এক ছাত্রীর মৃত্যুকে কেন্দ্র করে উত্তর ২৪ পরগনার বসিরহাট সুপার স্পেশালিটি হাসপাতালে উত্তেজনা। এরপরই নার্সদের ঘেরাও করে চলে বিক্ষোভ। পরিস্থিতি সামাল দিতে ঘটনাস্থলে আসে পুলিশ।

গতকাল বিকেল সাড়ে পাঁচটা নাগাদ সন্দেশখালির এক নম্বর ব্লকের কালিনগর দক্ষিণ বেদেমারি গ্রামে ববিতা সরদার নামে ১৩ বছরের ষষ্ঠ শ্রেনীর এক স্কুল ছাত্রী সামান্য জ্বর, গা-হাত-পা-য়ে অযোগ্য ব্যাথা নিয়ে বসিরহাট সুপার স্পেশালিটি হাসপাতালে ভর্তি হয়। অভিযোগ ভর্তি হওয়ার পর থেকে সেদিন সারারাত তার কোন চিকিৎসা হয়নি। বারবার নার্সের কাছে ছুটে গেলেও অভিযোগ, ডাক্তার নেই বলে তারা এড়িয়ে যায়। শুধু তাই নয়, নার্সরা রোগীর আত্মীয়দের সঙ্গে দুর্ব্যবহার করেন বলে অভিযোগ। কোন রকম চিকিৎসা না মেলায় অবশেষে সোমবার সকালে মৃত্যু হয় ওই রোগীর। ক্ষোভে ফেটে পড়ে ক্ষিপ্ত হয়ে দফায় দফায় বিক্ষোভ দেখায় রোগীর আত্মীয়স্বজনরা।

আরও পড়ুন: তৎপরতা বাড়ল, এবারে সপ্তাহান্তেও ভোটারদের বাড়ি বাড়ি BLO-রা

এর আগেও সরকারি হাসপাতালে বারবার চিকিৎসার গাফিলতির অভিযোগ সামনে এসেছে। এবার এ শিশুর মৃত্যু ঘিরে চরম ক্ষুব্ধ হয়ে উঠলেন এলাকাবাসীরা।